વર્ષ ૧૯૪૭માં અંગ્રેજોથી સ્વાતંત્ર્ય પ્રાપ્ત કર્યા પછી ૨૬ જાન્યુ. ૧૯૫૦ના દિવસથી ભારતીય બંધારણ અમલમાં આવ્યું, જેમાં સૌ ભારતીયો માટે ન્યાય, સ્વતંત્રતા અને સમાનતાના સિદ્ધાંતોનો સ્વીકાર થયો. આ સિદ્ધાંતો આધુનિક ભારતના પથદર્શક છે. આપણા માટે લોકતંત્ર એ કોઈ ઉપહાર નથી પરંતુ એક પવિત્ર શ્રદ્ધા છે. ભારતીય બંધારણ એ કેવળ ૩૯૫ કલમો અને ૧૨ અનુસૂચિઓના કાયદાકીય દસ્તાવેજ નહીં, પરંતુ દેશના આર્થિક - સામાજિક પરિવર્તન માટેનો મહા-અધિકારપત્ર છે. આ બંધારણ જ આપણા રાષ્ટ્રવાદનો મૂળસ્રોત છે. તેથી ભારતીય રાષ્ટ્રવાદને તો ‘બંધારણીય દેશભક્તિ’ જ કહી શકાય.